**Case til forsvarsmekanismer: Fru Jensen**

Hr. og fru Jensens store ønske var at få et barn. Der gik lang tid før det lykkedes fru Jensen at blive gravid, men da hun endelig blev det, var begge ægtefællerne ovenud lykkelige. At få deres eget barn ville være noget helt vidunderligt. Adoptivbørn ville de slet ikke tænke på, for som fru Jensen sagde: "Man kan aldrig komme til at føle det samme for en andens barn som for sit eget". Det gik nu hverken værre eller bedre end at fru Jensen aborterede i syvende måned. Hun tog sig det meget nær. Desværre ville hun ikke kunne blive gravid igen. Man kunne ikke finde nogen sikker forklaring på, at aborten var indtrådt. Det eneste helt sikre var, at ægteparret var blevet forhindret i at nå et mål, som de anså for et af de vigtigste i tilværelsen.

1. Efter aborten begyndte fru Jensen at anklage lægen for ikke at have gjort, hvad han kunne for at redde fosteret, på et vist tidspunkt overvejede hun at anlægge sag mod ham. Hun frygtede i virkeligheden, at hun selv havde gjort for lidt for at undgå aborten.
2. Efter aborten prøvede Fru Jensen at finde mange forskellige forklaringer på, at det gik så galt: ”Hvis lægen ikke havde været så urutineret”, "Hvis vi bare havde kørt lidt hurtigere, da vi skulle til sygehuset”, ”Det var fordi jeg drak to glas vin den foregående aften”.
3. Efter aborten blev fru Jensen ifølge mandens udtalelser gnaven og besværlig at omgås. Sommetider opførte hun sig som et mindreårigt barn og krævede, at han skulle stå på pinde for hende i tide og utide. Når noget gik hende imod kunne hun få kraftige grådanfald.
4. Når man traf fru Jensen et halvt års tid efter aborten var billedet helt forandret. Følgende samtale udspandt sig imellem fru Jensen og en veninde. Veninden: "Var det meget svært at komme igennem alt det skrækkelige?" Fru Jensen: "Njah, lidt ked af det var jeg jo, men ikke så meget." Veninden: "Det var nu synd alligevel, du som altid har villet have børn." Fru Jensen: "Hvor har du det fra? Jeg har da aldrig været særlig interesseret i at få børn."

*Kilde: Åhslund & Fröjelin, Psykologisk grundbog, Uddrag fra siderne 83–86, Gyldendal 1976*

**Spørgsmål til case**

1. Fru Jensens reaktionsmønstre i hvert af de fire punkter er tegn på at bestemte forsvarsmekanismer er på spil. Find de fire forsvarsmekanismer.
2. Lav mindst én historie om Fru Jensen, hvor en anden forsvarsmekanisme end de ovenfor nævnte er på spil.